Document ID: 32011R0828
Publication Date: 2011-08-17

Title and Content:
VYKONÁVACIE NARIADENIE KOMISIE (EÚ) č. 828/2011
zo 17. augusta 2011,
ktorým sa pozastavuje dovoz exemplárov určitých druhov voľne žijúcich živočíchov a rastlín do Únie
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (1), a najmä na jeho článok 19 ods. 1,
po konzultácii s Vedeckou poradnou skupinou,
keďže:
(1)
V článku 4 ods. 6 nariadenia (ES) č. 338/97 sa ustanovuje, že Komisia môže stanoviť obmedzenia na dovoz určitých druhov do Únie v súlade s podmienkami ustanovenými v písmenách a) až d) uvedeného článku. Okrem toho boli v nariadení Komisie (ES) č. 865/2006 z 4. mája 2006, ktorým sa stanovujú podrobné pravidlá vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (2), ustanovené opatrenia na vykonávanie takýchto obmedzení.
(2)
Zoznam druhov, ktorých dovoz do Únie bol pozastavený, bol naposledy uvedený v nariadení Komisie (EÚ) č. 997/2010 z 5. novembra 2010, ktorým sa pozastavuje dovoz exemplárov určitých druhov voľne žijúcich živočíchov a rastlín do Únie (3).
(3)
Na základe najnovších informácií Vedecká poradná skupina dospela k názoru, že stav ochrany druhu Sagittarius serpentarius uvedeného v prílohe B k nariadeniu (ES) č. 338/97 bude vážne ohrozený, ak nedôjde k pozastaveniu ich dovozu do Únie z Tanzánie. Dovoz druhu Sagittarius serpentarius z Tanzánie by sa mal preto pozastaviť.
(4)
Vedecká poradná skupina takisto dospela k záveru, že na základe najnovších dostupných informácií už nie je potrebné, aby bol pozastavený dovoz týchto druhov do Únie:
-
Lynx lynx (poľovnícke trofeje) z Azerbajdžanu;
-
Hexaprotodon liberiensis z Guiney;
-
Moschus anhuiensis, Moschus berezovskii, Moschus chrysogaster, Moschus fuscus a Moschus moschiferus z Číny;
-
Uromastyx aegyptia z Egypta;
-
Chamaeleo ellioti z Burundi;
-
Chamaeleo pfefferi z Kamerunu;
-
Varanus exanthematicus (exempláre z farmových chovov s celkovou dĺžkou maximálne 35 cm), Varanus niloticus (exempláre z farmových chovov s celkovou dĺžkou maximálne 35 cm) a Kinixys belliana (exempláre z farmových chovov s dĺžkou panciera maximálne 5 cm) z Beninu;
-
Varanus niloticus z Burundi a Mozambiku;
-
Varanus salvator z Číny, Indie a Singapuru;
-
Python reticulatus z Indie a Singapuru;
-
Aldabrachelys gigantea zo Seychel;
-
Geochelone elegans z Pakistanu;
-
Geochelone platynota z Mjanmarska;
-
Indotestudo elongata z Bangladéša, Číny, Indie
(5)
všetky krajiny pôvodu druhov, ktoré podliehajú novým obmedzeniam na dovoz do Únie podľa tohto nariadenia, boli požiadané o vyjadrenie.
(6)
Názvy druhov Pachypodium sofiense a Euphorbia suzannae-marnierae boli upravené podľa najnovších oficiálnych odkazov CITES. Technické omyly týkajúce sa kmeňa MOLLUSCA sa takisto opravili.
(7)
Zoznam druhov, ktorých dovoz do Únie je pozastavený by sa mal preto zmeniť a nariadenie (EÚ) č. 997/2010 by sa z dôvodu prehľadnosti malo nahradiť.
(8)
Opatrenia ustanovené v tomto nariadení sú v súlade so stanoviskom Výboru pre obchod s voľne žijúcimi živočíchmi a rastlinami,
PRIJALA TOTO NARIADENIE:
Článok 1
Pokiaľ článok 71 nariadenia (ES) č. 865/2006 neustanovuje inak, pozastavuje sa dovoz exemplárov určitých druhov voľne žijúcich živočíchov a rastlín uvedených v prílohe k tomuto nariadeniu do Únie.
Článok 2
Nariadenie (EÚ) č. 997/2010 sa zrušuje.
Odkazy na zrušené nariadenie sa považujú za odkazy na toto nariadenie.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. augusta 2011

Classification:
Level 1 Topics: 100147
100155
Level 2 Topics: 100243
100194
100242
100196
Level 3 Topics: 13
2825
3584
3150
All Topics: 13
134
2826
2827
3150
3584